CELEX: 32018R0409
Language: bg
Date: 2018-03-14 00:00:00
Title: Регламент (ЕС) 2018/409 на Европейския парламент и на Съвета от 14 март 2018 година за изменение на Регламент (ЕО, Евратом) № 480/2009 на Съвета относно създаване на Гаранционен фонд за външни дейности

19.3.2018   
            
            
               BG
            
            
               Официален вестник на Европейския съюз
            
            
               L 76/1
            
         РЕГЛАМЕНТ (ЕС) 2018/409 НА ЕВРОПЕЙСКИЯ ПАРЛАМЕНТ И НА СЪВЕТА
   от 14 март 2018 година
   за изменение на Регламент (ЕО, Евратом) № 480/2009 на Съвета относно създаване на Гаранционен фонд за външни дейности
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално членове 209 и 212 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   в съответствие с обикновената законодателна процедура (1),
   като имат предвид, че:
   
               (1)
            
            
               Дейността на Гаранционния фонд за външни дейности (наричан по-долу „Фондът“) е уредена с Регламент (ЕО, Евратом) № 480/ 2009 на Съвета (2).
            
         
               (2)
            
            
               Фондът се финансира чрез едно годишно плащане от общия бюджет на Съюза, от лихви от инвестирани ресурси на Фонда и от суми, събрани от неизправни длъжници.
            
         
               (3)
            
            
               Приходите от премиите за риск, генерирани от операциите на Европейската инвестиционна банка (ЕИБ) по финансиране, за които има гаранция от бюджета на Съюза, следва да бъдат прехвърлени на Фонда.
            
         
               (4)
            
            
               Ако сумата във Фонда надхвърли 10 % от съвкупните непогасени задължения по главницата на Съюза, излишъкът следва да бъде изплатен обратно в общия бюджет на Съюза с цел осигуряването на по-добра защита за общия бюджет на Съюза срещу евентуален допълнителен риск от просрочени плащания по операциите на ЕИБ по финансиране, насочени към дългосрочната икономическа устойчивост на бежанците и мигрантите, на приемащите общности и на общностите на транзитно преминаване, както и на общностите на произход като стратегически отговор за справяне с първопричините за миграцията.
            
         
               (5)
            
            
               Поради това Регламент (ЕО, Евратом) № 480/2009 следва да бъде съответно изменен,
            
         ПРИЕХА НАСТОЯЩИЯ РЕГЛАМЕНТ:
   Член 1
   Регламент (ЕО, Евратом) № 480/2009 се изменя, както следва:
   
               1)
            
            
               В член 2 се добавя следното тире:
               
                           „—
                        
                        
                           приходи от премиите за риск, генерирани от операциите на ЕИБ по финансиране, за които Съюзът е предоставил гаранция срещу заплащане.“
                        
                     
         
               2)
            
            
               В член 3 трета алинея се заменя със следното:
               „Ако сумата във Фонда надхвърли 10 % от съвкупните непогасени задължения по главницата на Съюза, излишъкът се изплаща обратно в общия бюджет на Европейския съюз. Този излишък се изплаща с една операция по специален бюджетен ред в приходната част на общия бюджет на Европейския съюз за година n + 1 въз основа на разликата в края на година n – 1 между сумата, представляваща 10 % от съвкупните непогасени задължения по главницата на Съюза, и стойността на нетните активи на Фонда, изчислена в началото на година n.“
            
         
               3)
            
            
               Член 7 се заменя със следното:
               „Член 7
               Комисията възлага финансовото управление на Фонда на ЕИБ.
               До 30 юни 2019 г. Комисията представя на Европейския парламент и на Съвета независима външна оценка на предимствата и недостатъците на поверяването на финансовото управление на активите на Фонда и на Европейския фонд за устойчиво развитие на Комисията, на ЕИБ, или на съчетание от двата модела, в която се вземат предвид съответните технически и институционални критерии, използвани при съпоставката на услуги, свързани с управлението на активи, включително по отношение на техническата инфраструктура, съпоставката на разходите за предоставяните услуги, институционалната структура, докладването, резултатите, отчетността и експертния опит на всяка от институциите и другите мандати за управление на активи за общия бюджет на Европейския съюз. Когато е целесъобразно, оценката се придружава от законодателно предложение.“
            
         
               4)
            
            
               Член 8 се заменя със следното:
               „Член 8
               До 31 май всяка година Комисията представя на Европейския парламент, Съвета и Сметната палата годишен доклад за управлението на Фонда през предходната календарна година. Годишният доклад съдържа представяне на финансовото състояние и информация за функционирането на Фонда към края на предходната календарна година, финансовите потоци, както и значимите операции и всякаква относима информация относно финансовите отчети, като например подробна информация относно непогасената главница по гарантираните заеми или активите на Фонда през предходната календарна година, както и направените заключения и извлечените поуки. Докладът съдържа и информация за финансовото управление, резултатите и риска на Фонда към края на предходната календарна година. През 2019 г. и на всеки три години след това докладът включва и оценка на това доколко са подходящи посочените съответно в член 3, втора и трета алинея цел от 9 % и праг от 10 % за Фонда.“
            
         Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Страсбург на 14 март 2018 година.
      
         
            За Европейския парламент
         
         
            Председател
         
         A. TAJANI
      
      
         
            За Съвета
         
         
            Председател
         
         Л. ПАВЛОВА
      
   
   
      (1)  Позиция на Европейския парламент 8 февруари 2018 г. (все още непубликувана в Официален вестник) и решение на Съвета от 27 февруари 2018 г.
   
      (2)  Регламент (ЕО, Евратом) № 480/2009 на Съвета от 25 май 2009 г. относно създаване на Гаранционен фонд за външни дейности (ОВ L 145, 10.6.2009 г., стр. 10).